Programele antivirus scanează dispozitivul în căutarea oricăror fișiere dăunătoare. Aceste fișiere sunt cunoscute sub denumirea de viruși sau programe malware și vă fac vulnerabili în fața unei game largi de amenințări precum troieni, viermi, spyware, adware, keyloggere, cryptojackeri, rootkit-uri și multe altele. În general, programele malware sunt gândite să vă deterioreze dispozitivele sau să obțină acces la datele voastre sensibile pentru profit.
Programele antivirus folosesc baze de date cu semnături de malware pentru a compara codul fișierelor scanate cu cel al amenințărilor cunoscute. De asemenea, verifică și fișierele care sunt similare cu cele aflate în baza de date. Programele avansate precum Norton și Bitdefender folosesc învățarea automată pentru a detecta malware-urile pe baza comportamentului lor. Acesta este modul în care programul antivirus este capabil să detecteze amenințările noi sau emergente.
Pe lângă scannerul anti-malware la cerere care detectează și elimină programele malițioase care au infectat deja sistemul, antivirusul include și o protecție în timp real care scanează în mod activ toate programele în timpul rulării lor. Așadar, protecția în timp real poate bloca malware-urile ÎNAINTE de a vă infecta dispozitivele.
Uneori, antivirușii pot detecta fișierele sigure ca fiind nesigure. Aceste diagnostice sunt cunoscute ca fals pozitive. În astfel de cazuri, nu trebuie decât să marcați acel program ca fiind sigur (whitelist), iar antivirusul îi va permite să ruleze. Acest proces este foarte ușor, dar trebuie făcut numai atunci când sunteți siguri că un fișier este 100% sigur.